**Роля абрадаў і традыцый беларускага народа**

**ў фарміраванні сацыяльна-грамадзянскіх кампетэнцый вучняў**

*Алена Іванаўна Гімпель,*

*педагог дадатковай адукацыі*

*ДУА “Сярэдняя школа №1 г.п. Карэлічы”*

*Представлен опыт работы по развитию социально-гражданских компетенций учащихся через работу объединения по интересам «Театральное творчество». Адресуется педагогам дополнительного образования, классным руководителям.*

У Кодэксе Рэспублікі Беларусь аб адукацыі адным з прынцыпаў дзяржаўнай адукацыйнай палітыкі ў нашай краіне з’яўляецца фарміраванне і развіццё сацыяльна-грамадзянскіх кампетэнцый вучняў.

У псіхолага-педагагічнай навуцы няма адзінства ў азначэнні сутнасці сацыяльна-грамадзянскіх кампетэнцый. Напрыклад, І.А. Зімняя вылучае «кампетэнцыі грамадзянскасці» ў групе кампетэнцый, якія адносяцца да чалавека як да асобы, суб’екта дзейнасці, зносін. Яны ўяўляюць сабой «веды і прытрымліванне правоў і абавязкаў грамадзяніна; свабоду і адказнасць, упэўненасць у сабе, уласны гонар, грамадзянскі доўг; веды і гонар за сімвалы дзяржавы (герб, сцяг, гімн)» [6]. Непасрэдна грамадзянскую кампетэнцыю разглядаюць у сваіх працах Ю.А. Вінаградаў, І.М. Дуранаў, С.І. Карпушкін, Н.Д. Нікандаў, Д.С. Якаўлева. Сацыяльныя кампетэнцыі вызначаюць асабістыя, міжасабістыя і міжкультурныя зносіны і ахопліваюць усе формы паводзін, якія дапамагаюць вучням эфектыўным і канструктыўным чынам удзельнічаць ў грамадскім і працоўным жыцці.

У 2015 - 2018 годах ва ўстанове адукацыі рэалізаваўся інавацыйны праект “Укараненне мадэлі вусна-гістарычных даследаванняў роднага краю як сродак фарміравання сацыяльна-грамадзянскіх кампетэнцый вучняў”. Адным са сродкаў рэалізацыі распрацаванай мадэлі стала дзейнасць гуртка “Тэатральная творчасць”, які садзейнічае паглыбленню і пашырэнню ведаў вучняў па фальклоры, асэнсаванню вучнямі духоўнай спадчыны, патрыятычнаму выхаванню падрастаючага пакалення, фарміраванню ў яго цікавасці і любові да гісторыі продкаў, у першую чаргу да побыту і культуры, да беларускіх народных традыцый.

**Мэта:** фарміраванне сацыяльна-грамадзянскіх кампетэнцый вучняў сродкамі гуртка “Тэатральная творчасць”.

**Задачы:** арганізаваць вывучэнне тэарэтычных аспектаў і паняццяў; стварыць умовы для фарміравання грамадзянскай свядомасці праз азнаямленне з асаблівасцямі фальклору малой радзімы, правядзенне вусна-гістарычных даследаванняў; садзейнічаць уключэнню вучняў у практычную дзейнасць па прымяненню атрыманых ведаў.

Нацыянальныя традыцыі – сацыяльна-культурны феномен, які выконвае вельмі важныя функцыі. Па-першае, традыцыі аб’ядноўваюць прадстаўнікоў пэўнай этнічнай супольнасці, лучаць пакаленні людзей. Па-другое, традыцыі выступаюць як рэгулятары паводзін, узаемаадносін людзей паміж сабой, таму што змяшчаюць у сабе маральна-этычныя нормы. Традыцыі часта падмацоўваюцца звычаямі – стэрэатыпным спосабам паводзін, які паўтараецца ў стандартных сітуацыях. У гэтым бачна вялікая мудрасць продкаў. “Старога звычаю не кідайся”, – павучалі беларусы. Калі ж знешняя форма паводзін пачынае дамініраваць над зместам, можна казаць пра абрадавую форму нормаў паводзін. Абрады і традыцыі можна разглядаць толькі ў цеснай узаемасувязі, бо ў рэальным жыцці яны існуюць побач у своеасаблівай іерархіі. Нацыянальныя традыцыі, абрады надавалі асобе нацыянальныя характарыстыкі, развівалі здольнасць адчуваць цесную сувязь з народам, любіць і паважаць яго. З прычыны сваёй эстэтычнай арыгінальнасці, нацыянальнай каларытнасці і нейкай унутрана закладзенай шчырасці, яны валодалі асаблівай сілай уздзеяння на малодшае пакаленне ў працэсе выхавання патрыятызму.

Лічу, што грамадскае станаўленне асобы адбываецца менавіта праз практычную дзейнасць. На занятках гуртка “Тэатральная творчасць” вучні знаёмяцца з методыкай правядзення вусна-гістарычных даследаванняў: гутаркі, інтэрвюіраванне і анкетаванне; абагульненне і сістэмны аналіз атрыманых вынікаў. Вялікая ўвага надаецца фарміраванню камунікатыўных навыкаў вучняў: уменню поўна ці часткова атрымаць патрэбную інфармацыю, будаваць маналагічнае выказванне, весці дыялог, адбіраць моўныя сродкі, удасканальваць сваё вуснае або пісьмовае выказванне. На занятках аб’яднання шырока практыкую выразнае чытанне вучнямі фальклорных твораў, пераказ, вусны аповед, выкананне творчых заданняў, самастойных і калектыўных міні-даследаванняў, «падарожжы» ў свет жанраў беларускага фальклору, ілюстраванне, інсцэніроўкі фальклорных твораў, стварэнне паводле іх літаратурна-музычных кампазіцый, вандроўкі, экскурсіі, праслухоўванне аўдыязапісаў, прагляд кінафільмаў, запіс мясцовага фальклору, падрыхтоўку і правядзенне фальклорных вечарын. У рабоце аб’яднання па інтарэсах шырока выкарыстоўваю такія формы, як ролевыя гульні, творчыя майстэрні, святочныя праграмы, прэзентацыі. Абавязковым пры арганізацыі дзейнасці аб’яднання па інтарэсах лічу забеспячэнне сістэмнасці работы, тэматычнае адзінства матэрыялаў, займальнасць формы пры строгасці навуковага зместу, стварэнне станоўчага эмацыянальнага фону, захаванне набытых традыцый. Вельмі патрабавальна падыходжу да падбору моўнага матэрыялу, улічваю яго інфарматыўнасць, выхаваўчы патэнцыял, займальнасць. Праца гуртка вядзецца ў цесным супрацоўніцтве з УК “Карэліцкі раённы краязнаўчы музей”, цэнтральнай раённай бібліятэкай, ДУ “Карэліцкі цэнтр культуры і народнай творчасці”, а таксама з мясцовымі жыхарамі і старажыламі раёна.

Падчас сустрэч, інтэрв’ю, размоў з мясцовымі жыхарамі ўдзельнікі гуртка даведваюцца пра святы, абрады, традыцыі і звычаі нашай мясцовасці, вызначаюць адметныя рысы фальклору на Карэліччыне. Навучэнцы запісваюць матэрыял на дыктафон, здымаюць сюжэт на відэакамеру. Апрацаваны матэрыял выкарыстоўваецца ў складанні рэпертуару гуртка, пры распрацоўцы сцэнарыяў. У аб’яднання па інтарэсах ёсць свае эксперты: Чартко В.У., Бурак М.В., Бондар А.С., Казляк Л.П. і інш. Менавіта з дапамогай Чартко В.У. мы атрымалі аўтэнтычныя звесткі пра святкаванне Каляды, Вялікадня, Гукання вясны. Ад Бурак М.В. вучні пачулі старажытныя песні, даведаліся аб спосабах варажбы на Каляды і Стары Новы год. Падчас такіх сустрэч падлеткі пачынаюць усведамляць прыгажосць і мудрасць святочнай беларускай культуры, быта, адчуваць шчырую ўдзячнасць да людзей старэйшага пакалення, якія з радасцю дзеляцца святым для сябе скарбам. Вучні ў сваю чаргу дзеляцца сваімі ўражаннямі з бацькамі, распытваюць, што таты і мамы ведаюць аб народных традыцыях, звычаях, заахвочваюць да іх укаранення ва ўласных сем’ях. “Мая сям’я – мой скарб” - пад такім дэвізам прайшлі сямейныя пасядзелкі разам з бацькамі. Адным з этапаў свята стала старонка ўспамінаў пра сапраўдныя сямейныя каштоўнасці, якія перайшлі да дзяцей ад продкаў: вышыванкі, рушнікі, фотаздымкі і інш..

Удзельнікі гуртка зацікавіліся асаблівасцямі правядзення свят, якія адносяцца да каляндарна-земляробчага абрадавага цыкла беларусаў.

Вялікдзень... Менавіта гэта свята займае важнае месца ў структуры беларускага народнага календара, узноўленае па ўспамінах сям’і Гімпель з в. Лыкавічы, Ніны Пятроўны і Мікалая Іванавіча. Дзякуючы іх падрабязнаму аповеду вучні прапанавалі ўвазе малодшых школьнікаў, бацькоў, настаўнікаў тэатралізаваную пастаноўку “Шлях да Вялікадня” з удзелам святара Пятра-Паўлаўскай царквы, айца Мікалая Орсы, у якой адлюстравалі Даравальную нядзелю, Дабравешчанне, Уваход Госпада ў Іерусалім, Вялікую сераду, Вялікі чацвер, Страсную Пятніцу, Святую Суботу, Вялікдзень. Гледачы і ўдзельнікі акунуліся ў атмасферу радасці, міласэрнасці і гармоніі.

Не менш цікава і захапляльна прайшло тэатралізаванае прадстаўленне “Пад Каляднаю зоркаю”. Вучні ў супрацоўніцтве з раённым аддзелам культуры адрадзілі адну з самых яркіх традыцый, што дайшла да сучаснасці – калядаванне, радавалі гледачоў прыходам “Каляды”. На імправізаванай сцэне паказалі, як сустракаюць “Каляды” ў нашай мясцовасці.

У 2016 годзе на раённай жнівеньскай канферэнцыі настаўнікаў удзельнікі гуртка не толькі прадставілі творчую прэзентацыю па інавацыйным праекце, але і дапоўнілі сваё выступленне дэманстраваннем традыцый, звязаных са святкаваннем Яблыневага Спаса, запісаных са слоў жыхаркі вёскі Тударава Казляк Л.П.

Гурткоўцы на школьным фестывалі беларускага слова “Гучы, родная мова” выступілі не толькі ў ролі вядучых, але і прадставілі сапраўдныя беларускія вячоркі, якія з даўніх часоў любіла праводзіць наша моладзь. Вячоркі ладзілі ў цесным супрацоўніцтве з “Карэліцкім Несцеркам” Чартко В.У., які выступіў нашым кансультантам і кіраўніком. Напярэдадні фестывалю Васіль Уладзіміравіч правёў майстар–клас “Асаблівасці святкавання вячорак”.

Знаёмства з асаблівасцямі фальклору малой радзімы, правядзенне вусна-гістарычных даследаванняў выклікае у вучняў адчуванне прыналежнасці да традыцый беларускага народа, спрыяе фарміраванню светапогляднай пазіцыі, якая адлюстроўвае глыбокі інтарэс да традыцый нацыянальнай культуры.

Вучні сродкамі гуртка набылі цвёрдую пазіцыю ў ацэнцы нацыянальных і духоўных каштоўнасцей, адчулі ўласную адказнасць за будучыню краіны і сваёй малой радзімы. Гэта падцвярджае аналіз вынікаў дыягнастычных даследаванняў, праведзеных у верасні 2015 года і красавіку 2018 года.

У перспектыве вывучэнне сямейна-родавага абрадавага цыкла.

**Спіс выкарыстаных крыніц**

1. Арлова, Г.П. Народная педагогіка ў выхаваўчай рабоце школы / Г.П. Арлова. – Мінск: Маладняк, 1995. – 160 с.
2. Барташэвіч, Г. А. Вершаваныя жанры беларускага дзіцячага фальклору / Г. А. Барташэвіч. – Мінск: Навука і тэхніка, 1976. – 164 с.
3. Ліцьвінка, В. Святы i абрады беларусаў/ В. Лiцьвiнка. – Мінск: Беларусь, 1997. – 176 с.
4. Лозка, А. Ю. Беларускі народны каляндар / А. Ю. Лозка. – Мінск: Полымя, 2002. - 240 с.
5. Пятроўская, Г. А. Жывая спадчына / Г. А. Пятроўская. – Мінск: Беларусь, 1988. – 79 с.
6. Зімняя, І. А. Ключавыя кампетэнцыі – новая парадыгма выніку адукацыі / І. А. Зімняя // Вышэйшая адукацыя. – 2003. – № 5. – С. 34-42.